**Mere vand kræver mere handling**

*Øvre Suså Vandløbslaug afholdt generalforsamling i Herlufmaglehallen. Her kom man blandt andet ind på forholdene i Karrebæk Fjord og fortidens synder.*

**Tekst: KET**

**Foto: Niels Okking**

* Er Karrebæk en naturlig Fjord?

Spørgsmålet blev stillet af erhvervspolitisk konsulent fra Gefion, Erik Hansen Blegmand, der holdt oplæg på Øvre Suså Vandløbslags generalforsamling. Her var Karrebæk Fjord en del af samtaleemnet sammen med Landbrugspakken og vandmiljøplaner. Organisationen Østlige Øers Landboforeninger havde bestilt en rapport fra SEGES, Erik Blegmand Hansen blandt andet tog udgangspunkt i.

Fjorden, der ligger i det sydlige Sjælland, skal ifølge planerne tilbage til en naturlig tilstand, men hvad betyder det? Hvordan definerer man denne tilstand, når mange, også embedsfolk, har glemt fortidens synder? spurgte erhvervskonsulenten fra Gefion.

* Alene i perioden 1950-54 er der i netop den fjord klappet omkring 10.000 kubikmeter kviksølvholdigt sediment, og fra perioden 1968-1972 er der klappet 120.000 kubikmeter miljøfremmende stoffer ved Karrebæk Fjord.
* Havnen er udbygget, stenrev er væk, sejlrender påvirker vandkvaliteten, og spildevandsslam har også haft en indflydelse på fjordmiljøet. Derfor er det naturligt at påpege, at kvælstof fra landbruget ikke kan være den altoverskyggende årsag til tilstanden i fjorden. En fjord, hvis forhold er bygget på metaanalyser og med et mål om at føre fjordens tilstand tilbage til 1900-tallet, fortalte Erik Hansen Blegmand.

**Forkerte kvælstofberegninger**

Med de nuværende udsigter skal jordbruget i Karrebæk Fjords opland, efter beregninger udført af SEGES, nedbringe N-udvaskningen så at det vil påligne oplandets jordbrug et årligt tab på 80 mio. kr. Udvaskningen af kvælstof fra landbruget sker kun i vintermånederne. Og med den korte opholdstid på cirka fjorten dage i fjorden på grund af strøm og vind kan algevæksten om sommeren næppe være et resultat af landmandens kvælstof, fortæller den erhvervspolitiske konsulent. Om sommeren bliver fjorden mere påvirket af spildevand fra oplandet. Der er med andre ord mange forhold, som gør sig gældende, når man skal tale om miljøtilstanden i danske fjorde, og hvornår en fjord er naturlig?.

Rapporten kommer grundigt ind på forholdene omkring effekten af landbrugets kvælstof, og SEGES sætter spørgsmålstegn ved, om indsatsbehovet overfor kvælstof overhovedet er beregnet på et korrekt grundlag.

* Vi må begynde at diskutere vandforholdene og kvælstof på et fælles grundlag ud fra fælles data, ellers kommer vi ikke til nogen fornuftige løsninger, sluttede Erik Hansen Blegmand.

**Byder nye medlemmer velkommen**

Formand for Øvre Suså Vandløbslaug, Knud Thonke, holdt sin beretning på generalforsamlingen, og den indeholdt blandt andet en opfordring til medlemmerne.

* Vi har kun jer medlemmer at holde os til, og vi håber, at flere vil få øjnene op for de mange udfordringer, landbruget står overfor. Nedbørsmængderne er stegt siden 1960, og det faktum ser ikke ud til at ændre sig, hvis vi skal tro GEUS. Det betyder, at vi vil få flere oversvømmelser og flere skader på marker og bygninger, hvis vi ikke taler sammen og tager de nødvendige forholdsregler. Det eneste vi kan gøre nu og her er, at vi sammen med vandløbsmyndighederne sørger for at de nugældende vandløbsregulativer overholdes ti punkt og prikke, så vandafledningsevnen bevares. Derfor håber jeg, at I kan hjælpe os med tilbagemelding om vandløbsstrækninger hvor regulativet ikke er overholdt.

**Mere behov for dræning**

Ifølge formanden er der to punkter, der skal handles på, hvis fremtidige oversvømmelser skal undgås. Først og fremmest en politisk indsats gennem dialog for at få politikerne til at tage klimaforandringerne alvorligt. På den anden side en praktisk indsats.

* Behovet for dræning stiger med nedbøren, og i 2050 vil der faktisk være brug for omkring 40 procent mere vandafledning end i dag. På landspolitisk plan skal der stilles krav til kommunerne. Man bliver nødt til at indregne de større vandmængder. Det arbejder vi benhårdt på.

Og noget er ved at ske. I efteråret 2016 nedsatte minister Esben Lunde Larsen et udvalg til revurdering af vandløbsloven, påpegede formanden. Udvalget skal forsøge at lave en vægtning mellem miljø og afvandingsinteresser. Formanden for udvalget er Henrik Hoegh. Og tiltaget glæder Knud Thonke.

* Den udnævnelse er det mest positive, der er sket længe. Vi har ikke hørt meget fra udvalget, men en opdatering burde komme til sommer. Indtil da må vi arbejde på, at kommunerne ikke lader små vandløb gro til. I foreningen har vi hyret virksomheden HydroInform til at indsamle data omkring vandforholdene i Susåen. Viden, der kan skabe overblik og hjælpe med at påvirke kommende regulativer på faglig vis, sluttede formanden.

Faktaboks

**Østlige Øers Landboforeninger**

Østlige Øers Landboforeninger (ØØL) er en erhvervspolitisk overbygning for medlemsforeningerne, de lokale landboforeninger. ØØLs medlemsforeninger er:

Dansk Landbrug Sydhavsøerne, Landboforeningen Gefion, Odsherreds Landboforening, Sydøstsjællands Landboforening og Øernes Landøkonomiske Selskab.

Foreningerne har tilsammen knap 5000 medlemmer, der er bosat og driver landbrug i det område, som i store træk er sammenfaldende med den nuværende Region Sjælland.

**Om Øvre Suså Vandløbslaug**

Efter voldsomme oversvømmelser i 2011-2012 blev der i februar 2012 afholdt stiftende generalforsamling i Øvre Suså Vandløbslaug.

Øvre Suså Vandløbslaug dækker Susåens forløb frem til Tystrup-Bavelse søerne samt de over 100 tilstødende vandløb til Susåen.

Susåens 87 kilometer lange løb afvander i alt 835 km2 og er næsten ansvarlig for ca. 90% alt tilløb til Karrebæk Fjord. Af dette er Næstved kommunes vandafledning 40%, Faxe 15%, Ringsted 30 % og Sorø 15%. Susåen sikrer foruden afvanding af jordbrugs- og boligarealer vandudledningen fra flere af kommunernes store byer.